**Platon Dimić** (1907. Bavanište - 1992. Beograd) je bio matematičar i fizičar, profesor, autor i urednik stručnih publikacija.

Biografija
----------

  

Platon Dimić je diplomirao 1929. godine nа matematičkoj grupi Filozofskog fakulteta u Beogradu. Nastavničku karijeru je započeo kao suplent Pančevačke gimnazije 1930. godine. Premešten je u Valjevsku gimnaziju 1931. godine. Dve godine kasnije premešten je u Šabačku gimnaziju (27.8.1933.), da bi već sledeće školske godine bio vraćen u Valjevo (15.8.1934). Gimnazijalcima je predavao matematiku, fiziku i filozofiju. U Valjevskoj gimnaziji je bio nadzorni nastavnik Podružnice ferijalnog saveza. Iz Valjeva je premešten 26.6.1936. godine u Mušku realnu gimnaziju Kralja Aleksandra 1. (danas Deseta gimnazija) u Beogradu, koja je raspuštena posle napada Nemačke na Jugoslaviju 1941. godine.  Platon Dimić je učestvovao u drugom svetskom ratu. Vratio se u Beograd 1945. godine i nastavio rad na gimnaziji. 

26. avgusta 1947. godine Platon Dimić je zvanično izabran za docenta na novoosnovanom Institutu za matematiku Filozofskog fakulteta u Skoplju, a ranih 1950-ih godina je prešao na Tehnički fakultet. 1960. godine je postavljen za vanrednog profesora na Tehničkom fakultetu, čiji je prodekan bio od 1959. do 1963. godine , a zatim na Građevinskom fakultetu. Predavao je pretežno algebru i metodiku, uveo tečajeve za nadarene učenike, a bio je i zaslužan, skupa sa kolegama, za nabavku prvog kompjutera u Makedoniji 1964. godine. Penzinonisan je 1969. godine, zatim se vratio u Beograd gde je nastavio sa uredničkim radom do svoje smrti 1992. godine. 

U centru njegovog naučnog rada bila je metodika predavanja matematike. Objavio je nekolicinu samostalnih dela, a uglavnom učestvovao u osnivanju i uređivanju redovnih stručnih publikacija kao što su "Matematički list za učenike osnovnih škola" u izdanju Društva matematičara Srbije , "Matematički bilten"  i "Matematička škola" u izdanju skopskog univerziteta. Istakao se od 1940-ih godina kao suosnivač matematičkih takmičenja za srednjoškolce na republičkom i jugoslovenskom nivou. 

Pored matematičke delatnosti, Platon Dimić se uzgred bavio i književnjošću, objavljujući kratke pripovetke u predratnoj Politici. 

Razgranata porodica Dimić vodi poreklo od Dime Putnika, Cincara koji se iz Makedonije u današnjoj Grčkoj u Vojvodinu doselio sredinom XVIII veka, i dala je brojne naučno-prosvetne radnike.  Platonov otac se takođe zvao Platon. Platon (mlađi) je imao jednu sestru, Slavku, udatu za inž. Ivana Piškina, Rusa, koja je bila prevodilac ruske književnosti.  Platon je bio oženjen Natalijom.

Izvori
------

1. ↑  xgimnazija.edu.rs/o-nama/istorijat/1. Prema navodima Desete gimnazije, Platon Dimić je tamo predavao već od školske 1933/1934. godine.[*mrtav link*]
2. ↑  gf.ukim.edu.mk
3. ↑  im-pmf.weebly.com/platon-dimic.html
4. ↑  elib.mi.sanu.ac.rs: članak o 60 godina postojanja Društva matematičara Srbije
5. ↑  www.institutzamatematika.com: članak o 50 godina postojanja biltena[*mrtav link*]
6. ↑  str.3
7. ↑  http://www.thefreelibrary.com/Learning+to+read
8. ↑  www.poreklo.rs: vidi doprinos Jovana Dimića od 21.9.2017. o poreklu porodice Dimić iz Bavaništa
9. ↑  www.worldcat.org

Literatura
----------

Spoljašne veze
--------------